ปิดหีบหนี้สาธารณะ63จ่อคอหอยแตะ50%จีดีพี
หนี้สาธารณะพุ่ง ก่อหนี้ใหม่อีก 1.34 ล้านล้านบาท ปี 64 หนี้ประเทศโต 9 ล้านล้านบาท
1 พ.ย. 2563

สำนักงานบริหารหนี้สาธารณะ (สบน.) กระทรวงการคลัง ได้รายงานหนี้สาธารณะ ล่าสุด ณ 30 ก.ย. 2563 ซึ่งเป็นเดือนสุดท้ายของปีงบประมาณ 2563 มีหนี้สาธารณะจำนวน 7.84 ล้านล้านบาท คิดเป็น 49.35% ของจีดีพี เมื่อเทียบกับ ณ 31 ส.ค. 2563 หนี้สาธารณะอยู่ที่ 7.66 ล้านล้านบาท คิดเป็น 47.90% ของจีดีพี คิดเป็นจำนวนหนี้ที่เพิ่มขึ้น 1.8 แสนล้านบาท
สำหรับสัดส่วนหนี้สาธารณะต่อจีดีพีเดือน ก.ย. 2563 ที่เพิ่มเป็น 49.35% มาจากทั้งจำนวนหนี้ที่เพิ่มขึ้น ขณะเดียวกันมูลค่าของจีดีพีก็ลดลง โดยในเดือน ก.ย. 2563 มูลค่าจีดีพีอยู่ที่ 15.9 ล้านล้านบาท ขณะที่เดือน ส.ค. 2563 มูลค่าจีดีพีอยู่ที่ 16 ล้านล้านบาท




ทั้งหนี้สาธารณะล่าสุด แบ่งเป็นหนี้รัฐบาล 6.73 ล้านล้านบาท หนี้รัฐวิสาหกิจ 7.95 แสนล้านบาท หนี้สถาบันการเงินที่รัฐบาลไม่ค้ำประกัน 3.09 แสนล้านบาท และหนี้ของหน่วยงานรัฐ 7,821 ล้านบาท
ในส่วนของหนี้ที่รัฐบาลก่อเพิ่มในปีงบประมาณ 2563 ได้แก่ การกู้เพื่อชดเชยขาดดุลงบประมาณ 4.91 แสนล้านบาท กู้เพื่อฟื้นฟูและเสริมสร้างความมั่นคงทางเศรษฐกิจ 3.55 แสนล้านบาท และเงินกู้ภายใต้ พ.ร.ก. โควิด-19 อีก 3.35 แสนล้านบาท




สำหรับแผนการก่อหนี้สาธารณะใหม่ในปีงบประมาณ 2564 มีจำนวน 1.46 ล้านบาท เป็นรัฐบาลก่อหนี้ 1.34 ล้านล้านบาท แบ่งเป็นการ กู้เพื่อชดเชยขาดดุล 6.23 แสนล้านบาท กู้ภายใต้ พ.ร.ก. โควิด-19 จำนวน 5.5 แสนล้านบาท กู้บริหารสภาพคล่อง 9.9 หมื่นล้านบาท และกู้ลงทุนโครงการ 7.41 หมื่นล้านบาท
ขณะที่เหลือเป็นการก่อหนี้ของรัฐวิสาหกิจ 1.17 แสนล้านบาท และการก่อหนี้ของหน่วยงานอื่นอีก 1,808 ล้านบาท
ทั้งนี้ปิดปีงบประมาณ 2564 หนี้สาธารณะของไทยจะเพิ่้มเป็น 9 ล้านล้านบาท จากหนี้สาธารณะปี 2563 อยู่ที่ 7.84 ล้านล้านบาท และก่อนหนี้ใหม่ในปีงบประมาณ 2564 อีก 1.46 ล้านล้านบาท ส่วนสัดส่วนหนี้สาธารณะต่อจีดีพีจะอยู่ที่ไม่เกิน 60% ของจีดีพี หรือไม่ ยังต้องดูการมูลค่าของจีดีพีจะลดหรือเพิ่มขึ้น